雜詩效阮步兵
作者：劉敞
朝代：宋

paragraphs: 浮雲泱鬱，迨天未雨。
習習和風，長我稷黍。
乾道變化，羣龍以序。
元首永康，股肱是輔。
其輔惟何，惟伊及呂。
其康惟何，惟堯及禹。
我食既豐，我衣惟楚。
無有後艱，既歌且舞。
我徂何往，于彼淮濱。
俯玩其流，清波磷磷。
扶搖起鷴，四海揚塵。
孰能高蹈，獨潔其身。
衆人惑惑，賢者葆真。
獨寐寤歌，忘我賤貧。